Lara Croft Go

***Lara Croft GO,*** քայլ առ քայլ տեսախաղ-գլուխկոտրուկ, մշակել է կանադական Square Enix Montreal ստուդիան և թողարկվել է ճապոնական միջազգային Square Enix ընկերության կողմից։ Խաղը թողարկվել է iOS, Android և Windows 10 Mobile-ի համար 2015 թվականի օգոստոսի 27-ին, Microsoft Windows, macOS, Linux, PlayStation 4 և PlayStation Vita-ի համար՝ 2016 թվականի սեպտեմբերի 3-ին և 4-ին։ Խաղի էությունն այն է, որ խաղացողը, կառավարելով Լարա Քրոֆթին, պետք է հաղթահարի գլուխկոտրուկ քարտեզը և հասնի ելքին՝ հաղթահարելով տարբեր տեսակի խոչընդոտներ և դրա համար դիմելով տարբեր տրամաբանական լուծումների։ Խաղը 2014 թվականի Hitman GO-ի հոգևոր ժառանգորդն է։

Խաղը քննադատների կողմից ստացել է ընդհանուր առմամբ դրական արձագանքներ։ Ամենաբարձրը գնահատվել են էսթետիկան, գլուխկոտրուկի ձևավորումը և շարքին հավատարմությունը, սակայն քննադատվել է դրա կարճ տևողությունը և դժվարության անհավասարակշիռ մակարդակը։ Այնուամենայնիվ, Lara Croft GO-ն արժանացել է մրցանակի Apple Design Awards 2016-ում և ճանաչվել է լավագույն խաղ բջջային հեռախոսների համար The Game Awards 2015-ում։

## Խաղային ընթացք
Lara Croft GO-ն քայլ առ քայլ վիդեոխաղ-գլուխկոտրուկ է։ Նրա հիմնական խաղային գործընթացը և կառավարումը գրեթե ամբողջությամբ նման են նախորդին՝ Hitman GO-ին: Մակարդակները բաղկացած են փոխկապակցված հանգույցներից և գծերից: Խաղացողը կառավարում է Tomb Raider շարքի գլխավոր հերոսուհուն՝ Լարա Քրոֆթին։ Խաղացողը և շրջակա միջավայրը (օրինակ՝ հակառակորդները) հաջորդում են միմյանց, որոնցում մեկը հանգստանում է, իսկ մյուսը շարժվում է: Օգտագործելով սենսորային կառավարումը շարժական սարքերում՝ խաղացողը մատը սահեցնում է գծի երկայնքով այն ուղղությամբ, որտեղ պետք է գնա Լարան: Մինչ Քրոֆթը կանգնած է տեղում, թշնամիները միաժամանակ քայլ են անում:

Խաղի առաջընթացի հետ մեկտեղ մակարդակները դառնում են ավելի բարդ և ներմուծվում են նոր թշնամիներ և մեխանիկա: Ինչպես Tomb Raider խաղերի շարքում, այստեղ թշնամիները նման են մահացու արարածների, ինչպիսիք են օձերը, մողեսները և հսկա սարդերը: Յուրաքանչյուր թշնամի ունի որոշակի վարքագիծ: Lara Croft GO-ն ունի նաև միանգամյա օգտագործման իրեր, ինչպիսիք են նիզակները: Դրանք կարելի է հավաքել մակարդակներում և օգտագործել հակառակորդներին հեռվից սպանելու համար: Այլ մեխանիկաներ ներառում են խոչընդոտներ, ինչպիսիք են ժայռաբեկորները, սղոցները և թակարդները: Խաղացողը կարող է ակտիվացնել լծակները, որոնք բացում են ուղիներ մակարդակի միջով: Lara Croft GO-ն առաջարկում է նաև լրացուցիչ գնումներ, որոնք իրենցից ներկայացնում են հուշումներ գլուխկոտրուկների և Լարայի համար նախատեսված զգեստների համար:

## Մշակում
Խաղի մշակմամբ զբաղվել է կանադական Square Enix Montreal ընկերությունը, որը հայտնի է բջջային սարքերի համար նախատեսված խաղով (իսկ հետագայում թողարկվել է այլ «ավագ» հարթակներում) Hitman GO-ն։ Hitman GO-ի հայտարարման պահին ստուդիայում տեղի է ունեցել վերակազմավորում, որի ընթացքում մշակողների գրեթե ողջ կազմը լքել է այն, բացառությամբ տեխնիկական տնօրեն Անտուան Ռուտոնի և խաղի ռեժիսոր Դանիել Լուտցի։ Այնուամենայնիվ, Hitman խաղաշարքի այս նախագիծը շատ հաջող է ստացվել և ստուդիային մեծ եկամուտ է բերել:

Հաջողության ալիքի վրա մշակողների թիմը որոշել է ստեղծել նոր քայլ առ քայլ խաղ Tomb Rider շարքի հիման վրա։ Մշակմամբ զբաղվել է յոթ հոգի, որոնք իրենք ծանոթ էին Tomb Raider շարքի խաղերին, այդ իսկ պատճառով խաղի ստեղծման ընթացքում սերտ համագործակցում էին Square Enix-ի և Crystal Dynamics-ի հետ։ Թեև նոր խաղը ստեղծվել է Hitman GO-ի նմանությամբ, այնուամենայնիվ, որոշվել է ավելի շատ ուշադրություն դարձնել շրջակա միջավայրին և անիմացիային, քան թե թշնամիների սպանություններին և սեղանի խաղի էսթետիկային։ Աշխատելով խաղային աշխարհի վրա՝ մշակողները հիմք են վերցրել դասական շարքը, այլ ոչ թե վերագործարկումները։ Թիմը վերստեղծել է խաղային աշխարհը հիշողությունից՝ չնայելով 1996-ից 2003 թվականների Tomb Raider խաղերի տարբեր նյութերին։ Չնայած այն հանգամանքին, որ խաղը քայլ առ քայլ գլուխկոտրուկ է, մշակողները ձգտում էին խաղում վերստեղծել հսկա արարածների և ժայռաբեկորների կողմից հերոսուհու հետապնդման պահերը։ Քանի որ քայլ առ քայլ խաղում ժամանակավոր սահմանափակումներ ստեղծելն անհնար է, մշակողները ավելացրել են այլ խոչընդոտներ, ինչպիսիք են փլուզվող հատակները, որոնց վրայով կարելի է անցնել միայն մեկ անգամ, կամ մի քանի քայլի սահմանափակում, որոշ մեխանիզմների ակտիվացման կամ կենդանիների հետապնդման դեպքում։

Մշակողների թիմը նաև շեշտը դրել է խաղային գործընթացի վրա՝ առանց համառոտագրի, հնարավորություն տալով խաղացողին ինքնուրույն ուսումնասիրել նոր վայրեր և լուծումներ փնտրել այս կամ այն խնդիրների և վտանգների համար։ Դրա համար խաղացողը հնարավորություն ունի տեսնել բոլոր գլուխկոտրուկները էկրանին ամբողջությամբ՝ առանց ավելորդ մանրամասնության և կուրսորի թերթման: Խաղը ստեղծվել է Unity խաղային շարժիչի վրա, որպեսզի այն հնարավոր լինի թողարկել միանգամից մի քանի բջջային հարթակներում:

Խաղի մասին հայտարարվել է 2015 թվականի հունիսին Square Enix E3 2015 մամուլի ասուլիսում։ Խաղը թողարկվել է 2015 թվականի օգոստոսի 27-ին Android, iOS, Windows և Windows Phone բջջային օպերացիոն համակարգերի համար: 2020 թվականին Lara Croft GO-ն ժամանակավորապես անվճար է դարձել հեռախոսներում:

## Արձագանք
Խաղն արժանացել է խաղային քննադատների դրական արձագանքներին։ Metacritic ագրեգատոր կայքի վարկածով՝ iOS-ի համար խաղի միջին գնահատականը կազմել է 100-ից 83 միավոր, PlayStation 4-ի տարբերակի համար՝ 84: Lara Craft GO-ն ճանաչվել է 2015 թվականի լավագույն խաղ iPhone-ի համար՝ «իր գեղեցկության և լավագույն դիզայնի» շնորհիվ, ինչպես նաև արժանացել է The Game Awards մրցանակին՝ որպես տարվա լավագույն բջջային խաղ: Ավելի ուշ՝ 2016 թվականին, Apple-ը խաղին շնորհել է Apple Design Awards մրցանակը: Քննադատները բարձր են գնահատել Lara Craft GO-ն իր գեղարվեստական ոճի, գլուխկոտրուկի դիզայնի և Tomb Rider ֆրանշիզային հավատարմության համար, սակայն քննադատել են խաղը արագ անցման և դժվարության անհավասարակշիռ մակարդակի համար, լրագրողների մի մասը անցումը համարել է չափազանց հեշտ, կամ չափազանց դժվար:

Խլոյ Ռեդը IGN-ից խաղն անվանել է տպավորիչ, թատերական ոգով օժտված և գովել է խաղը մանրուքների նկատմամբ ուշադրության համար: Էնդրյու Ռեյները Game Informer-ից նույնպես գովել է խաղը շրջապատող աշխարհի և անիմացիայի դինամիկության համար, իսկ նրա գրաֆիկան ընդհանրապես անվանել է լավագույնը բջջային խաղի համար: Ռեդը, սակայն, նկատել է, որ խաղի գլուխկոտրուկները բավականաչափ բարդ չեն, և դրանք կարելի է արագ անցնել: Միևնույն ժամանակ, Ռայների կարծիքով, եզրափակիչ մակարդակները (օձի մասնակցությամբ) անհամաչափ բարդ են:

Ռեք Կարսիլոն Electronic Gaming Monthly-ից քննադատել է խաղի գեղարվեստական ոճը սեղանի խաղի ոճից հեռանալու համար, ինչպես Hitman GO-ում, և Lara Craft GO-ն անվանել է «հայտնի ֆրանշիզայի էժան կեղծիք»: Թեև որոշ գլուխկոտրուկներ, Ռեքի կարծիքով, արժանի էին, խաղն ընդհանուր առմամբ բարդ չէր և չի առաջարկել այն նրանց, ովքեր բնօրինակ ֆրանշիզայի երկրպագու չեն: Մեթ Փեքհեմը Wired-ից լրացուցիչ վրդովված էր խաղի հավաքածու իրերից, որոնք, իր կարծիքով, չափազանց գաղտնի էին, և խաղացողը հաճախ չի նկատի դրանք մակարդակներն անցնելիս: Ջազ Ռիգնալը Eurogamer-ից նույնպես նկատել է խաղի չափազանց արագ անցումը, բայց լավ գրաֆիկայի և մշակված շրջապատող տարածության շնորհիվ, Lara Croft GO-ն, ըստ գրախոսի, իդեալականորեն հավասարակշռված և իդեալական է iOS խաղի համար, որը, Ռիգնալի կարծիքով, ստեղծվել է մեկ այլ խաղի՝ Monument Valley-ի ազդեցության տակ:

### Վաճառքներ և մրցանակներ
2018 թվականին Steam Web API-ի պաշտպանության խոցելիության շնորհիվ հայտնի է դարձել, որ Steam ծառայության ճշգրիտ օգտատերերի քանակը, որոնք գոնե մեկ անգամ խաղացել են խաղը, կազմում է 72 299 մարդ: 2022 թվականի մայիսին հայտնի է դարձել, որ Lara Croft and the Guardian of Light, Lara Croft and the Temple of Osiris, Lara Croft: Relic Run և Lara Croft GO բջջային նախագծերի ներբեռնումների թիվը գերազանցել է 53 միլիոն օրինակը:

Ռուսական Игры Mail.ru կայքը 2016 թվականին այն ներառել է 2015 թվականի լավագույն բջջային խաղերի ցանկում:

## Ծանոթագրություններ

Կատեգորիա:IOS խաղեր
Կատեգորիա:PlayStation 4 տեսախաղեր
Կատեգորիա:Windows Phone խաղեր
Կատեգորիա:Windows տեսախաղեր